Yksi voittaneen portfolion otoksista on todellinen lähikuva riekosta.

– Olin linnusta noin 20 sentin päässä. Se on otettu 24-millisellä laajakulmalla. Makasin viereisessä lammikossa, kertoo luontokuvaaja Markus Varesvuo.

Kuva on otettu Kiilopään retkeilykeskuksen lähellä. Ruska-aikaan riekkoja kuvaamassa ollut Varesvuo oli palailemassa majapaikalleen, kun hän bongasi riekon.

Varesvuo alkoi kuvata ja seurata lintua. Tutustumiseen meni kolmisen tuntia.

– Se tottui minuun aika nopeasti ja lopulta pääsin ryömimällä ottamaan tämän kuvan. Vasemmassa alakulmassa näkyy muuten ruohotupas, josta lintu napsi ruohoja.

On poikkeuksellista, että riekko päästää näin lähelle. Kokenut luontokuvaaja Varesvuo (siirryt toiseen palveluun) kertoo, että usein riekot lähtevät, kun ihminen on 50–100 metrin päässä.

Markus Varesvuo

Uljaan lapinpöllön Varesvuo on kuvannut Kuusamossa.

– Tässä on saalistustilanteesta kysymys. Aika usein lapinpöllöt tulevat pakettipelloille saalistamaan, kun myyrät ja hiiret loppuvat metsästä. Ne ovat aika luottavaisia ja niitä pääsee kuvaamaan lähietäisyydeltä.

Varesvuo kertoo käyttäneensä kuvassa vastavalon voimaa.

– Taustalla oli tumma metsä, jonka läpi valo siivilöityi. Lentoon lähtevän linnun jaloista sinkoutuva lumi näkyy hienosti vastavalossa. Samoin pyrstö ja siipisulat.

Markus Varesvuo

Kuvan sinitiaisesta pihlajanmarjojen kimpussa Varesvuo otti Utössä.

– Se on peruspotretti, mutta se kertoo myös tarinaa sinitiaisen ravintokäyttäytymisestä eli marjatkin kelpaavat, vaikka sinitiainen on pääasiassa hyönteissyöjä kesällä ja siemensyöjä talvella.

Kuvauspäivänä sää oli pilvinen ja valo tasainen eli paras mahdollinen tämän tyyppiseen kuvaan, Varesvuo kertoo.

Tumma tausta tuo selkeästi esille sinisen ja punaisen.

Varesvuon palkitussa portfoliossa oli kuusi kuvaa.

Alejandro Prieto Rojas

Vuoden parhaaksi yksittäiseksi kuvaksi valittiin otos poikasiaan ruokkivista värikkäistä flamingoista.

Alejandro Prieto Rojas kuvasi flamingot Rio Lagartosissa Meksikossa.

Bret Charman

Lennossa olleista linnuista otettujen kuvien sarjan voitti Bret Charman Australian Uudessa Etelä-Walesissa ottamallaan kuvalla, jossa australianpelikaani laskeutuu veteen.

Andrew Parkinson

Taistelevista nokikanoista napattu kuva oli paras lintujen käyttäytymismistä kuvaavassa kilpasarjassa. Kuvan otti Andrew Parkinson Britannian Derbyshiressa.

Bird Photographer of the Year -kilpailun voittajat palkittiin elokuun loppupuolella. Kilpailun tulokset löytyvät täältä (siirryt toiseen palveluun).

Kilpailun parhaista kuvista on julkaistu kirja.